Žiga, Peter, minister životného prostredia SR (2015-12-11):
Ďakujem pekne, pani predsedajúca. Môžem, pán Hraško? Dovolíte mi? (Reakcia poslanca.) Milé od vás, ďakujem. Počúvame opakovane rôzne vymyslené argumenty a rôzne čísla, koľko štát zaplatí za prevádzku novej kompy. Igor Matovič na svojich tlačových konferenciách tak postupne hovoril o rôznych číslach, že prídeme o 30 mil., o 50 mil., o 75 mil., sumy sa stále menia. Najnovšie, to je viac ako 51 mil. eur. Vyzerá, že podľa toho, ako sa pán Matovič vyspí, také hodí číslo na stôl. No a preto ešte raz a veľmi jednoznačne poviem. Nie je pravdou, že cena za služby kompy bude viac ako 25 mil. eur. Cena nemôže túto sumu prekročiť, pretože bod 2.1. písm. c) zmluvy hovorí, že „prepravca poskytuje služby v súlade s celou súťažnou dokumentáciou“. V doklade, ktorý sa nazýva Oznámenie o výsledku verejného obstarávania uverejneného v slovenskom a európskom vestníku sa jednoznačne uvádza, že celková konečná hodnota zákazky je 25 mil. eur. Pán Matovič, neviem, ako sa dá ukradnúť 51 mil. eur z 25 mil. eur. To asi budete vedieť vy. Okrem toho – okrem toho – aj prevádzkovateľ oznámil vo verejnom vyhlásení, že pre neho je 25 mil. eur a 15 rokov konečná hranica, ktorú jednoznačne rešpektuje. A pán... (Ruch v sále.) Ešte raz. Navrhovateľ úmyselne odmieta pochopiť, že kompa momentálne funguje v skúšobnej prevádzke a aby sa ukázalo, kedy sú tie časy najdôležitejšie a kedy je najvyťaženejšia. Po vyhodnotení tohto skúšobného prevádzkového obdobia sa určí nový prevádzkový poriadok v zmysle požiadaviek starostov, rovnako tak ako sme postupovali pri požiadavkách na novú kompu. Chcem len pre štatistiky, aby ste vedeli, za prvé 4 mesiace prevádzky kompa previezla takmer 77-tisíc vozidiel, stará kompa by musela zvýšiť svoj výkon o 40 %, aby dokázala takéto množstvo vozidiel reálne previezť, čo pri jej technických parametroch vôbec nie je reálne. Čiže znova sa tu stretávame s polopravdami pána Matoviča. A poďme trošku aj k tomu, čo tuná dnes pán Matovič hovoril, a ja som si tiež doniesol nejaké podklady a materiály, teda že stará kompa bola niekoľkonásobne lacnejšia, a tu sme znova svedkami manipulácie pána Matoviča a účelovo vyberá niektoré informácie, prečíta A, neprečíta B. Podnik Vodohospodárska výstavba v skutočnosti platil Slovenskému vodohospodárskemu podniku za prevádzku kompy až od roku 2014. Neviem, či to viete, pán Matovič, Vodohospodárska výstavba platila Slovenskému vodohospodárskemu podniku za prevádzku kompy až od roku 2014. Pretože od roku 1997 do roku 2013 platila Slovenskému vodohospodárskemu podniku 14,6 mil. za zabezpečovanie prevádzky Vodného diela Gabčíkovo a jednou z položiek v rámci tejto platby bola aj prevádzka kompy. To znamená, nedá sa povedať, koľko platila Vodohospodárska výstavba v predchádzajúcom období za kompu, pretože to bolo v rámci celého balíka zmlúv, ktorá, celého balíka zmlúv a platilo 14,6 mil. eur. A chcem ešte povedať jednu vec, pán Matovič. Vy tu hovoríte, že Slovenský vodohospodársky podnik nám podľa 211-ky odpovedal, ja mám presne tú istú správu tuná a, pán Matovič, ten Slovenský vodohospodársky podnik povedal, ešte na tej druhej strane, viete, vy ukážete len prvú stranu, povedal, že: „Cenová úroveň je od roku 2001 do roku 2013, sa výška odplaty za prevádzkovanie kompy neupravovala. V zmysle dodatku, ktorý bol uzatvorený až 6. 5. 2013, bola upravená iba inflačná zložka. V roku 2014 bola podpísaná nová zmluva o prevádzkovaní kompy, ktorá výšku odplaty za prevádzkovanie kompy zreálnila a v novej dohodnutej výške odplaty už boli zohľadnené náklady na prevádzku kompy vrátane inflácie. Pri kalkulácii cien bol taktiež zohľadnený vek plavidla a s tým súvisiace príslušné odpisy.“ Takže pán Matovič prečítal prvú stranu, ale druhú stranu už neprečítal, tam, kde je to podstatné, a on tu stavia nejaké svoje argumenty na polopravde. (Reakcia z pléna.) To je, to je... Pani predsedajúca, poprosím vás, aby mi pán Hraško neskákal do reči, už to robí tretíkrát, keby ste tu upratali trošku.